酬新安仁孝主簿
作者：員興宗
朝代：宋

paragraphs: 汴水奔流天子都，海涵百谷來羣儒。
黑笠白袍紛盈衢，清才落筆各有徒。
人人懷矛戈戟殳，文陣未戰磨以須。
我方整旅備不虞，坐驚縶微黨援孤。
聞君烈烈真丈夫，外視宮室呈廉隅。
於時委身願投壺，亦既見止心則愉。
聯翩折趐同嗟吁，奈何西歸不得俱。
地遠天高成異區，尺書相問藥困痡。
繼之詩句非常模，字妙羲獻堪僕奴。
幽懷感深長鬰紆，魚目安可酬驪珠。
古今窮達猶摴蒱，慎無致意榮且枯。
六經且務評精粗，一朝良媒聘閭娵，神房山館魁衆姝。